b'\n_START_ARTICLE_\nTakahe\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nTakahe on suurin elossa oleva rantakanojen heimon lintu. Se on seisaaltaan noin 50 senttimetrin pituinen ja painaa enint\xc3\xa4\xc3\xa4n kolme kiloa. Se on tanakka, ja sill\xc3\xa4 on pienet siivet, vahvat jalat ja kookas nokka._NEWLINE_Aikuinen takahe on l\xc3\xa4hinn\xc3\xa4 violetinsininen lukuun ottamatta vihert\xc3\xa4v\xc3\xa4\xc3\xa4 selk\xc3\xa4\xc3\xa4 ja siipien sis\xc3\xa4puolia. Linnuilla on punainen rintakeh\xc3\xa4 ja nokassa on punaista ja vaaleanpunaista. My\xc3\xb6s jalat ovat vaaleanpunaiset. Sukupuolet ovat v\xc3\xa4ritykselt\xc3\xa4\xc3\xa4n samann\xc3\xa4k\xc3\xb6isi\xc3\xa4. Naaraat ovat hieman pienempi\xc3\xa4 kuin urokset. Nuorilla poikasilla h\xc3\xb6yhenpeite on ruskea._NEWLINE_Lintujen \xc3\xa4\xc3\xa4ntely koostuu kova\xc3\xa4\xc3\xa4nisest\xc3\xa4 r\xc3\xa4\xc3\xa4k\xc3\xa4isyst\xc3\xa4, hiljaisesta huhuilusta sek\xc3\xa4 varoitus\xc3\xa4\xc3\xa4nen\xc3\xa4 toimivasta kumahduksesta._NEWLINE_Takahe el\xc3\xa4\xc3\xa4 vankeudessa jopa 25 vuoden ik\xc3\xa4iseksi, mutta luonnossa sen elinajanodote on huomattavasti lyhyempi.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nTakahet el\xc3\xa4v\xc3\xa4t alppiolosuhteissa ruohoisilla alueilla. Ne sy\xc3\xb6v\xc3\xa4t erilaisia kasveja ja tilaisuuden tullen my\xc3\xb6s hy\xc3\xb6nteisi\xc3\xa4._NEWLINE_Lintuja on yh\xc3\xa4 alueella, josta ne l\xc3\xb6ydettiin uudelleen. Lintuja on sittemmin siirretty seitsem\xc3\xa4lle eri saarelle sek\xc3\xa4 muutamaan sijaintiin p\xc3\xa4\xc3\xa4saaren sis\xc3\xa4maahan, jottei koko kanta olisi haavoittuvaisena yksitt\xc3\xa4isess\xc3\xa4 sijainnissa. Suojapaikkoina toimivia saaria ovat muun muassa Tiritiri Matangi, Kapiti, Maud ja Mana, joilla ei ole petoel\xc3\xa4imi\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nTakahe on yksiavioinen, joskin luonnossa lintu usein ottaa uuden partnerin, mik\xc3\xa4li pesint\xc3\xa4 ep\xc3\xa4onnistuu useina vuosina per\xc3\xa4j\xc3\xa4lkeen. Lintu rakentaa ison pes\xc3\xa4n pensaiden alle, ja munii vuosittain 1\xe2\x80\x933 nahkaista munaa, joista 80 prosenttia kuoriutuu 30 p\xc3\xa4iv\xc3\xa4n kuluttua. Molemmat vanhemmat huolehtivat ja ruokkivat poikasiaan kolmen kuukauden ajan. Tavallisesti vain yksi poikanen selvi\xc3\xa4\xc3\xa4 hengiss\xc3\xa4 talven yli. Nuoret yksil\xc3\xb6t pysyttelev\xc3\xa4t usein vanhempiensa seurassa jopa 18 kuukauden ik\xc3\xa4isiksi asti, ja auttavat seuraavan poikasen kasvatuksessa._NEWLINE_Takahe on pesimisen suhteen hyvin reviiriuskollinen, ja pesimispari puolustaa reviiri\xc3\xa4\xc3\xa4n \xc3\xa4\xc3\xa4ntelem\xc3\xa4ll\xc3\xa4, tai tarvittaessa taistelemalla. Pesint\xc3\xa4 tapahtuu joka vuosi samalla pesimispaikalla._NEWLINE_Takahen p\xc3\xa4\xc3\xa4tyminen sukupuuton partaalle johtui useista eri syist\xc3\xa4. Siihen vaikuttivat liiallinen mets\xc3\xa4stys, elinymp\xc3\xa4rist\xc3\xb6n h\xc3\xa4vitt\xc3\xa4minen ja maahan tuodut petoel\xc3\xa4imet. Lajin elinalue on kutistunut lyhyess\xc3\xa4 ajassa hyvin pieneksi ja sis\xc3\xa4siittoisuus on ongelma, joka voi joillakin naarailla johtaa hedelm\xc3\xa4tt\xc3\xb6myyteen. Kannan koko oli vuosien 2011\xe2\x80\x932012 aikana noin 276 lintua. Vuonna 2015 lis\xc3\xa4\xc3\xa4ntyvi\xc3\xa4 pareja oli 90 kappaletta.'